Skilaboð frá " Doc " Brown : „ Framtíðin er í ykkar höndum “ „ Framtíðin er loksins mætt og hún er ekki eins og við höfðum ímyndað okkar , “ segir Dr. Emmett " Doc " Brown , í myndbandi sem tekið var upp í tilefni þess að í dag er 21. október árið 2015 . Þetta er dagurinn sem Emmett Brown , leikinn af Christopher Lloyd , og Marty McFly , leikinn af Michael J. Fox , mættu til framtíðarinnar í framhaldsmyndinni Back to the Future II sem kom út árið 1989 . Marty McFly bjó í skáldaða bænum Hill Valley í Kaliforníu í Bandaríkjunum en í Back to the Future II ferðaðist hann 30 ár fram tímann og lenti í Hill Valley 21. október árið 2015 á slaginu 16:29 . Kvikmyndaverið Universal sendir frá sér þetta myndband af Doc sem segir að ekki þurfi að hafa áhyggjur af því þó framtíðin sé ekki eins og við höfðum vonast eftir . „ Það þýðir bara að framtíð ykkar hefur ekki verið skrifuð , það er þannig hjá öllum . Framtíðin er í ykkar höndum , gerið hana glæsilega . “ Í dag , 21. október 2015 , er dagurinn sem Marty McFly skall á framtíðinni . Aðdáendur um allan heim hafa beðið lengi , eða síðan 1989 . Vísir tók snúning á nokkrum dyggum aðdáendum þríleiksins , sem verða misuppteknir í dag við að sinna áhugamálinu . Benn Green verður frá vinnu og Sævar Helgi Bragason heldur fyrirlestur um tímaflakk í Bíó Paradís . Chicago Cubs hefur ekki unnið MLB-hafnaboltadeildina í 107 ár en það er líf í félaginu núna og fólk er farið að trúa á kraftaverk .